અસહાય અવાજે આવું બધું માતાએ કહ્યું. વાત તો સાચી છે. પોતાના જ રુધિરમાંસમાંથી બનેલા બાળકને જ્યારે મા-બાપ જ વેઠી શકે તેમ ન હોય, સંઘરી શકતાં ન હોય ત્યાં કોઈ ત્રીજી વ્યક્તિ તો આવી જવાબદારી ઉઠાવવા તૈયાર થાય જ ક્યાંથી? મા-બાપ બાળકને ચાહે છે તેમાં શંકા જ નથી, પણ આજે તો આ સંતાન તેમને માટે એક સંતાપનું મોટું કારણ બની બેઠું છે. આથી તેઓ છુટકારો ઇચ્છે છે, પણ આવી બાબતોમાં છુટકારો મેળવવાનું એમ સહેલું હોતું નથી. મંદબુદ્ધિનાં કેટલાંક બાળકો જોયાં છે, પણ તે શાંત અને નિષ્ક્રિય હતાં. ઘણા ભાગે માનસિક ખામીવાળાં બાળકો આવી હરકતો નથી કરતાં. આ બાળકનું વર્તન તો જાણે કોઈ જંગલી પ્રાણી જેવું છે. માએ કહ્યું કે, જાણે અમારા જ ઘરમાં કોઈ વરુ સાથે ભયભીત સ્થિતિમાં જીવીએ છીએ. થોડા વખત પહેલાં છોકરાએ તેના પિતાને પણ બચકું ભરી લીધું હતું! તેને સાંકળથી બાંધી શકાય તેવું નથી. આવો પ્રયાસ કરીએ તો તે વધુ તોફાન કરે છે અને બૂમાબૂમ કરે છે.